शेनझेन। चीन के शेनझेन शहर में एक इंडस्ट्रियल इलाके में रविवार को हुए लैंडस्लाइड में अब भी मलबे को हटाने का काम जारी है। इस घटना के बाद से अब भी 75 लोग लापता हैं। स्थानीय अधिकारियों ने यह जानकारी दी।
5,000 राहत कर्मी, 700 से ज्यादा खनन मशीनें और बुल्डोजर बचाव कार्य और हादसे में बच गए लोगों की तलाश में लगे हुए हैं। बुधवार को जहां मलबे से पहले जिंदा शख्स को निकाला गया था। वहीं, अब भी 75 लोग लापता हैं। मलबे से चार शव और निकाले गए। हादसे में घायल हुए 17 लोगों में दो घायलों को अस्पातल से छुट्टी दे दी गई।
घटनास्थल के पास नौ अस्थायी शिविरों में सैकड़ों डॉक्टर्स, नर्सेज और साइकोलॉजिस्ट को भेजा गया है। इसके अलावा एक मनोवैज्ञानिक आपदा राहत समिति घायलों और लापता लोगों के परिवार वालों की मदद करेगी। इस भयानक लैंडस्लाइड में 90 फैक्ट्रियों में काम करने वाले 4,600 कर्मचारी भी प्रभावित हुए हैं। हादसे में 34 फैक्ट्रियां मलबे के नीचे दब गईं या उन्हें गंभीर रूप से नुकसान पहुंचा है।
awa_Deva hin_Deva hin_Deva